## Rješenje o brisanju iz registra investicijskih fondova Republike Hrvatske otvorenog investicijskog fonda s javnom ponudom VB High Equiti

### NN 55/2012 (16.5.2012.), Rješenje o brisanju iz registra investicijskih fondova Republike Hrvatske otvorenog investicijskog fonda s javnom ponudom VB High Equiti

DRŽAVNOODVJETNIČKO VIJEĆE

1378

Na temelju odredaba članka 15. stavka 1. točke 5. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) i članka 5. Zakona o investicijskim fondovima (»Narodne novine« broj 150/05), u postupku brisanja iz registra investicijskih fondova Republike Hrvatske otvorenog investicijskog fonda s javnom ponudom VB High Equity, pod upravljanjem društva VB Invest d.o.o. iz Zagreba, Palmotićeva 10, pokrenutom po službenoj dužnosti, Upravno vijeće Hrvatske agencije za nadzor financijskih usluga na sjednici održanoj 3. svibnja 2012. godine donijelo je

RJEŠENJE

1. Iz registra investicijskih fondova Republike Hrvatske koji vodi Hrvatska agencija za nadzor financijskih usluga, s danom 23. ožujka 2012. godine, zbog završetka postupka pripajanja, briše se otvoreni investicijski fond s javnom ponudom VB High Equity, kojim upravlja društvo za upravljanje investicijskim fondovima VB Invest d.o.o. iz Zagreba, Palmotićeva 10. Fond je upisan u registar fondova pod identifikacijskim brojem JPD096, a njegovo je osnivanje odobreno rješenjem Hrvatske agencije za nadzor financijskih usluga od 20. rujna 2007. godine (klasa: UP/I-451-04/07-06/25, urbroj: 326-113/07-4).

2. Ovo rješenje objavit će se u »Narodnim novinama« i na internetskoj stranici Hrvatske agencije za nadzor financijskih usluga.

Obrazloženje

Hrvatska agencija za nadzor financijskih usluga (dalje: Agencija) donijela je dana 15. ožujka 2012. godine, u predmetu pripajanja otvorenog investicijskog fonda s javnom ponudom VB High Equity otvorenom investicijskom fondu s javnom ponudom VB Smart, Rješenje (klasa: UP/I-451-04/12-06/1, urbroj: 326-113-12-3) kojim se društvu za upravljanje investicijskim fondovima VB Invest d.o.o. iz Zagreba, Palmotićeva 10 (dalje: Društvo), izdaje suglasnost za pripajanje otvorenog investicijskog fonda s javnom ponudom VB Equity otvorenom investicijskom fondu s javnom ponudom VB Smart.

Agencija je 23. travnja 2012. godine zaprimila obavijest od Društva u kojoj su naveli da su 23. ožujka 2012. godine pripojili otvoreni investicijski fond s javnom ponudom VB High Equity otvorenom investicijskom fondu s javnom ponudom VB Smart. Također su naveli da su nakon završetka postupka pripajanja obavijestili sve imatelje udjela o vrijednosti udjela i broju udjela u njihovom vlasništvu.

S obzirom na to da je otvoreni investicijski fond s javnom ponudom VB High Equity pripojen otvorenom investicijskom fondu s javnom ponudom VB Smart, te je time prestao postojati, nužno je pripojeni fond brisati iz registra fondova na temelju članka 5. stavka 2. Zakona o investicijskim fondovima (»Narodne novine« broj 150/05, dalje: ZIF), kojim je propisano da se u registar fondova upisuju sve promjene podataka određenih ZIF-om i Pravilnikom o postupku, uvjetima i načinu pripajanja otvorenih investicijskih fondova (»Narodne novine« broj 139/06), te je odlučeno kao u točki 1. izreke ovog rješenja.

Odredba članka 8. ZIF-a propisuje da se ovo rješenje objavljuje u »Narodnim novinama«, dok odredba članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) određuje da se svi pojedinačni akti Agencije, kojima se odlučuje o nečijim pravima ili obvezama, objavljuju nakon njihove konačnosti na internetskoj stranici Agencije. Slijedom navedenog, odlučeno je kao u točki 2. izreke ovoga rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu u Zagrebu u roku od 30 dana od dana primitka ovog rješenja.

Klasa: UP/I-451-04/12-06/1

Urbroj: 326-113-12-5

Zagreb, 3. svibnja 2012.

Predsjednik
Upravnog vijeća
Petar-Pierre Matek, v. r.

Rješenje, NN 55/2012-1378